10.10.2016 klo 18:28
Parhaat onnittelut taloustieteen Nobel-palkinnosta. Palkinto on ensimmäinen suomalaisen saama talousnobel. Henkilökohtaisesti tunnustus on merkittävä ja myös muut suomalaiset iloitsevat kanssanne. Saitte palkinnon sopimusteoriaa koskevasta tutkimuksesta yhdessä amerikkalaisen taloustieteen professorin Oliver Hartin kanssa.
Palkinto ei ollut yllätys, sillä Teitä on ennustettu Nobel-palkinnon saajaksi jo ainakin kymmenen vuoden ajan. Tämäkin osoittaa, että olette vakiinnuttanut asemanne ekonomistien kansainvälisessä ykkösketjussa. Suomalaisille Nobel-palkinto on tärkeämpi kuin urheilumenestys.
Komean yliopistouran ohella olette antanut aikaanne myös suomalaisille yrityksille ja Aalto-yliopistolle toimimalla sen hallituksessa. Toivottavasti aikaa riittää jatkossakin kotimaalle.